Landelike inwoners moet waaksaam weesGemeenskapslede het baniere wat hul ontevredenheid oor plaasaanvalle uitbeeld, aan hul motors vasgemaak en langs die pad laat rondwapper (Foto: Verskaf) Die VF Plus het Donderdag landelike inwoners herinner om hul waaksaamheid te verskerp en om by plaaslike buurtwaggroepe en gemeenskapspolisiëringsforums (GPF’s) aan te sluit. Dit volg ná die vlaag plaasaanvalle die afgelope paar maande. Werner Weber, VF Plus-leier in Mpumalanga, sê die VF Plus doen ŉ beroep op alle Suid-Afrikaners, en veral boere, om hulle voor te berei op die moontlikheid van misdaad en aanvalle en om binne die reg op te tree om hulself en hul eiendom te beskerm. Weber verwys na die aanval Woensdagoggend op ŉ plaas in die Sundra-omgewing, waar Erika Muller vroualleen drie aanvallers op die vlug laat slaan het. Sy was alleen tuis nadat haar man, Sampie, plaaswerkers gaan haal het. Maroela Media het vroeër berig drie verdagtes het die huis genader en Muller beveel om die veiligheidshek van die huis oop te sluit. Een van die verdagtes het ŉ vuurwapen uitgepluk en die hek probeer oopkry, waarna die vrou kamer toe gehardloop en ŉ vuurwapen uit die kluis gekry het. Sy het op die aanvallers begin skiet en hulle het gevlug. Ná die aanval op Muller was daar goeie kommunikasie tussen die buurtwag en polisie wat tot die inhegtenisneming van die twee verdagtes gelei het. ŉ Derde verdagte is tydens ŉ skietgeveg noodlottig gewond. “Gereedheid, goeie kommunikasie en die gemeenskaplike doelwit van buurtwaggroepe se samewerking met die polisie het tot dié suksesverhaal bygedra,” sê Weber. Weber verwys ook na ŉ tweede aanval digby Bethal, Mpumalanga, waar rowers op Butch Goosen op ŉ kleinhoewe toegeslaan het. Die aanvaller het ŉ deur oopgeskop waarna ŉ skietery tussen Goosen en sy aanvallers plaasgevind het. Goosen is in die bors geskiet. Hy is na ŉ nabygeleë hospitaal geneem vir verdere mediese behandeling. Die rowers is nog soek. Boere is keelvol vir plaasaanvalle en -moorde (Foto: Verskaf) Daar is die afgelope drie maande berig van talle aanvalle waar die plaaslike buurt- en plaaswagte, veiligheidsgroepe en plaaslike boere dadelik gereageer het en die verdagtes binne ŉ paar uur ná die aanval vasgetrek is. Intussen het die minister van polisie, Bheki Cele, die landelike gemeenskap van Normandien in KwaZulu-Natal verseker dat die huidige veiligheidsplan in die gebied hersien gaan word. Cele het Woensdag die plaas in Normandien naby Newcastle in KwaZulu-Natal besoek waar Glen Rafferty (63) en sy vrou, Vida (60), Saterdagaand vermoor is. Hy het met gemeenskapspolisiëring- en landbouorganisasies vergader wat gevra het vir beter inwerkingstelling van die nasionale landelike veiligheidsplan. Die hersiene plan is verlede week bekend gestel en word gekenmerk deur ŉ holistiese aanslag ten opsigte van landelike veiligheid wat beter samewerking tussen die regering, die private sektor en burgerlike samelewing insluit. Cele het boere beloof hulpbronne sal na spesifieke gebiede verskuif word om veiligheid daar te verbeter. Ná afloop van Cele se besoek aan die plaas het die landbouorganisasie Agri SA die hoëvlakaandag wat plaasaanvalle oënskynlik die afgelope ruk geniet, ook verwelkom. Talle boeregemeenskappe het ook van einde Julie verskeie betogings gereël om hul stem dik te maak teen die plaasaanvalle en -moorde. Die eerste betoging waaruit al die opvolg-optogte ontstaan het, was toe honderde boere en gemeenskapslede van Jan Kempdorp, Magogong en Hartswater in hul plaasbakkies, motors, vragmotors en selfs op hul trekkers by die Hartswater-landdroshof byeengekom het. Die vyf verdagtes wat vasgetrek is in verband met die moorde op die Brand-gesin het daar in dié hof verskyn.